My Storie – Skuilkrans
August 22, 2016 Written by admin
Een van ons Gemeentelede vertel van haar 40 DAE VAN MENSWAARDIGHEID
Op 'n koue aand in Julie betree ek vir die eerste keer, saam met my bybelstudie groep 'n huis in Eersterust. Ons het besoek daar afgelê as deel van ons gemeente se 40 dae van menswaardigheid. Die warmte, gasvryheid en liefde waarmee ons ontvang is, het onmiddelik nie net die koue verdryf nie, maar ook die effense onsekerheid binne in my.
In die lig van die kulturele verskille tussen ons, was ek stilletjies onseker of ons regtig sinvolle gesprekke sou kon hê. My onsekerheid is egter byna onmiddelik met die instrapslag uit die weggeruim. Uit ons gesprekke het dit duidelik geword dat werkloosheid en dwelmsverslawing hooggety vier in hulle gemeenskap. Ek het gehoor hoe uiters en diep bekommerd die ouers is oor hulle kinders. Dit is egter toe ek hoor hoe hulle vir mekaar omgee, dat ek agtergkom hulle is nie noodwendig anders as ons nie, dat hulle WEL beter is as ons in daardie opsig. Ten spyte daarvan dat hulle self so bitter min het, huiwer hulle glad nie om die bietjie wat hulle het, vir ander uit te deel nie. Dit was ongelooflik om te hoor dat iemand brode in 'n gat bak en daardie brode dan aan behoeftiges uitdeel. Hulle hanteer mekaar met soveel liefde, deurnis en respek.
Ek hoop ons kan in die toekoms aanhou om op 'n deurlopende basis bymekaarkom, al is dit net een keer elke kwartaal. Ek sal graag wil sien dat die verhoudinge wat gebou is en die bande wat gesmee is, gekoester word sodat dit selfs nog sterker kan groei.
Dit was voorwaar 'n wonderlike ervaring, ek is net jammer so 'n geleentheid het nie reeds 70 jaar gelede oor my pad gekom nie. My oë sou dalk toe al oopgegaan het.